ג'יי קיי רולינג

ג'ואן רולינג CH ‏OBE ‏FRSL (באנגלית: Joanne Rowling; נולדה ב-31 ביולי 1965), המוכרת בשם העט ג'יי. קיי. רולינג (J.K. Rowling), היא סופרת ופילנתרופית בריטית ילידת-אנגליה, מחברת סדרת הספרים הנמכרת ביותר ברחבי תבל – "הארי פוטר". בזכות ספריה הפכה רולינג לאחת הנשים העשירות בבריטניה, ועל פי מגזין "פורבס" היא האדם הראשון בעולם שהפך למיליארדר מכתיבת ספרים. הסדרה והיא זכו להצלחה חריגה בגודלה ברחבי העולם ביחס לרבי מכר אחרים שקדמו לסדרה; היא תורגמה ל-79 שפות, זכתה בפרסים רבים ומכרה מעל 500 מיליון עותקים. כל ספרי "הארי פוטר" עובדו לקולנוע כסדרת סרטי "הארי פוטר", ואף יצאה סדרת סרטי המשך ("חיות הפלא והיכן למצוא אותן", "חיות הפלא: הפשעים של גרינדלוולד" ו"חיות הפלא: הסודות של דמבלדור") שאת תסריטיה כתבה רולינג ושתיארו את עולם הקוסמים שקדמה להארי פוטר. סדרת הסרטים הייתה המצליחה ביותר בתולדות הקולנוע מבחינת הכנסות ממכירת כרטיסים, עד שהיקום הקולנועי של מארוול תפס את מקומה. באפריל 2013 פרסמה את ספר הביכורים שלה "קריאת הקוקייה", תחת שם העט רוברט גלבריית' (Robert Galbraith). בסך הכל פרסמה שישה ספרים תחת שם זה בסדרת הספרים "קורמורן סטרייק". ג'ואן רולינג נולדה בגלוסטרשייר שבאנגליה. אביה אנגלי ואימה ממוצא סקוטי וצרפתי. כילדה, אהבה רולינג לכתוב סיפורי פנטזיה שאותם נהגה להקריא לאחותה. היא למדה לימודים קלאסיים וצרפתית באוניברסיטת אקסטר. לאחר שנת לימודים בפריז שבצרפת עברה רולינג בחזרה לאנגליה והתגוררה בלונדון, שם עבדה כחוקרת וכמזכירה דו-לשונית בארגון זכויות האדם "אמנסטי". הרעיון לסיפורי "הארי פוטר" צץ לו בדמיונה בעת נסיעתה ברכבת ממנצ'סטר ללונדון. בראיון שנתנה לעיתון, היא סיפרה שבשנת 1990 היא חזרה ללונדון ברכבת שהתעכבה ממנצ'סטר ותוך כדי הנסיעה נרקם במוחה הסיפור השלם של הארי פוטר ובית הספר לקסמים. לצערה, היא שכחה להביא איתה כלי כתיבה, ורק כשהגיעה לאחר 4 שעות לביתה, היא העלתה על דף במחברת את ראשי הפרקים של כל העלילה. כבר אז החליטה שהספר יכיל 7 כרכים, כרך לכל שנת לימוד בבית הספר ושם גיבורו יהיה הארי פוטר. "הארי" היה השם האהוב עליה לבנים ומשפחת "פוטר" התגוררה בשכנות לביתה כשהייתה בת 7. בדצמבר אותה השנה, נפטרה אמה בגיל צעיר ממחלת הטרשת נפוצה, לאחר 10 שנות מאבק במחלה. היא סיפרה שמות אמה השפיע מאוד על הכתיבה שלה. רולינג עברה לפורטו, פורטוגל ושימשה שם כמורה לאנגלית. לאחר שנה וחצי בפורטו, פגשה את עיתונאי הטלוויזיה הפורטוגלי חורחה ארנטס בבר, וגילתה שהם חולקים עניין בסופרת ג'יין אוסטן. הם נישאו ב-16 באוקטובר 1992, ובתם נולדה ב-27 ביולי 1993 בפורטוגל. בני הזוג נפרדו ב-17 בנובמבר 1993. בדצמבר 1993, עם שלושה פרקים של "הארי פוטר" במזוודה, רולינג ובתה עברו לאדינבורו, סקוטלנד, על מנת לגור בסמוך לאחותה של רולינג. שבע שנים לאחר שסיימה את לימודיה באוניברסיטה, רולינג ראתה את עצמה ככישלון. נישואיה נכשלו, והיא הייתה מובטלת עם תינוקת. היא תיארה את כישלונה כ"משחרר", כשבעיניה, הוא זה שאפשר לה להתמקד בכתיבה. במהלך תקופה זו אובחנה עם דיכאון קליני ושקלה להתאבד. הדיכאון נתן לה השראה לדמויות המכונות סוהרסנים, יצורים מוצצי נשמה שהופיעו החל מהספר השלישי. רולינג פנתה בבקשה לסיוע מרשויות הרווחה ותיארה את מעמדה הכלכלי כ"ענייה ככל שניתן להיות בבריטניה המודרנית, מבלי להיות חסרת בית". רולינג נותרה מיואשת לאחר שבעלה המנוכר הגיע לסקוטלנד, על מנת לחפש גם אותה וגם את בתם. היא השיגה צו הרחקה, וארנטס חזר לפורטוגל. באוגוסט 1994 הגישה רולינג בקשה לגירושין. באוגוסט 1995 החלה לקחת חלק בקורס להכשרת מורים בבית הספר לחינוך של בית מוריי באוניברסיטת אדינבורו, לאחר שסיימה את הרומן הראשון שלה. ערך מורחב – הארי פוטר בהיותה מובטלת המטפלת בתינוקת, התפרנסה רולינג מקצבת רווחה. את הזמן היא ניצלה להשלמת ספרה הראשון שאותו כתבה בבתי קפה. לדבריה, היא כתבה בבתי קפה בשל האווירה בהם, והעובדה שהדרך היחידה להשקיט את בתה התינוקת הייתה טיולים ממושכים בעגלה ברחבי העיר. מאחר שלאחותה וגיסה היה בית קפה בבעלותם בקרבת מקום, יכלה רולינג לשבת שם במשך שעות, כשעגלת בתה הישנה לצדה ולכתוב. הסוכן הספרותי הראשון שאליו שלחה רולינג את כתב היד החזיר לה מכתב דחייה קצר, והיא שלחה את הספר לסוכנות "Christopher Little Literary Agency" (אנ') שלא נהגה להוציא ספרי נוער. בעקבות המלצת המזכירה, בריוני אוונס, לקח הסוכן כריסטופר את כתב היד לביתו ולמחרת הודיע שהחליט לטפל בהוצאת הספר. 12 הוצאות לאור דחו את כתב היד, כולל הוצאת פינגווין, עד אשר הגיע להוצאת בלומסברי שפתחה זה מקרוב מחלקה של ספרי ילדים. תמורת כתב היד של "הארי פוטר ואבן החכמים" קיבלה רולינג סכום של 1,275 ליש"ט, שהיה עבורה סכום גבוה במיוחד. בארוחת הצהריים שבה סיכמו את העסקה המוצלחת, בארי קאנינגהם, העורך של הוצאת בלומסברי, יעץ לרולינג לחפש עבודה קבועה כי "אף פעם לא תרוויחי כסף מהספרים האלה" – משפט שהיא מרבה לצטט בהומור. זמן קצר אחרי החתימה, קיבלה רולינג מענק של 8,000 ליש"ט ממועצת האמנות הסקוטית. הספר יצא לאור ב-26 ביוני 1997 בכריכה רכה ובכריכה קשה. הוא הודפס באלף עותקים, שחציים נשלחו לספריות (כל עותק כזה שווה כיום כ־20 אלף ליש"ט). בתחילת 1998 נמכרו זכויות הספר במכירה פומבית להוצאה אמריקנית תמורת 105,000 דולר. תוכנו של הספר וסיפורה של המחברת שחיה מקצבת רווחה, שבו את דמיונו של הקהל האמריקני. השם ג'יי. קיי. (J.K.‎) רולינג נכתב על כריכות ספריה, מאחר שהמו"ל הביע חשש כי נערים לא יאהבו לקרוא ספר שנכתב בידי אישה. היא הוסיפה את האות K על שם סבתה – קת'לין, אף על פי שאינו חלק משמה. במהלך 10 השנים הבאות הוציאה ג'יי קיי רולינג שישה ספרים נוספים בסדרת "הארי פוטר" שהפכו לרבי מכר בארצות רבות. כל ספר בסדרה נמכר במספר רב יותר של עותקים בהשוואה לקודמיו. תורים ארוכים של קוראים המכורים לסדרה ציפו למכירה של כל כרך חדש כשזה יצא, החל מהספר הרביעי בסדרה. הספר השביעי בסדרת "הארי פוטר", שאותו סיימה לכתוב ב-11 בינואר 2007, יצא לאור בכל העולם בו זמנית ב-21 ביולי 2007 באותה שעה. רולינג נמצאת במקום השלושה עשר ברשימת הנשים העשירות בבריטניה, ולפי הערכות הונה מתקרב למיליארד דולר. מגזין פורבס ציין שרולינג היא האדם הראשון שהפך למיליארדר מכתיבת ספרים. ב-11 ביוני 2008 פרסמה רולינג באינטרנט את הסיפור הקצר "הארי פוטר - פריקוול". הסיפור מתאר את הרפתקאותיהם של ג'יימס פוטר וסיריוס בלק. הסיפור התרחש כשלוש שנים לפני לידתו של הארי פוטר אך אין לו משמעות באירועים שעתידים לבוא. ב-27 בספטמבר 2012 יצא לאור הרומן למבוגרים "כיסא פנוי", וזכה לביקורות מעורבות. החל מאפריל 2013 פרסמה רולינג שישה ספרים בסדרה הבלשית "קורמורן סטרייק" (ראו הרחבה להלן). ב-26 ביוני 2015 הודיעה רולינג בציוץ בטוויטר על מחזה תיאטרון בשם הארי פוטר והילד המקולל אותו היא כותבת עם המחזאי והתסריטאי ג'ק ת'ורן. המחזה הודפס כספר ואף תורגם לעברית. הוא מוצג על הבמות בשני חלקים נפרדים, שכל אחד מהם אורך כשלוש שעות. בנובמבר 2016 יצא לאקרנים הסרט "חיות הפלא והיכן למצוא אותן", המבוסס על ספרה של רולינג. הבכורה לסרט השני בסדרה, חיות הפלא: הפשעים של גרינדלוולד, התקיימה ב-16 בנובמבר 2018. על הישגיה הספרותיים ופעילותה הפילנתרופית הוכתרה רולינג לחברה במסדר האימפריה הבריטית. ב־3 בפברואר 2009 קיבלה רולינג את אות לגיון הכבוד הצרפתי מידי נשיא צרפת באותו זמן, ניקולא סרקוזי. באפריל 2013 יצא לאור הספר "קריאת הקוקייה" שפורסם תחת שם העט רוברט גלבריית'. הספר היה הראשון בסדרת ספרים מסוגת ספרות בלשית שגיבוריה הם חוקר פרטי בשם קורמורן סטרייק ועוזרתו רובין אלקוט. ביולי 2013 אישרה רולינג שהיא כתבה את הספר, שזכה לתשבחות רבות. הספרים הבאים בסדרה פורסמו תחת אותו שם עט: ביוני 2014 יצא לאור ספר המשך, "תולעת משי". באוקטובר 2015 יצא לאור ספר שלישי בסדרה, "דרך הרשע". בספטמבר 2018 יצא לאור ספר רביעי בסדרה, "לבן קטלני". בספטמבר 2020 יצא לאור הספר החמישי בסדרה, "דם חם". באוגוסט 2022 יצא לאור הספר השישי "לב שחור כמו דיו". ארבעת הספרים הראשונים בסדרה עובדו לסדרת טלוויזיה בשם "סטרייק". לצד פעילותה כסופרת ובאמצעות ההון הרב שהרוויחה, רולינג עוסקת גם בנדבנות. רולינג תרמה הון רב למלחמה בטרשת נפוצה, לילדים מאושפזים, לתמיכה במשפחות חד-הוריות בסקוטלנד ולהקלת הרעב באפריקה; בין השאר תרמה למטרה זו רווחים מספרים נוספים, מלבד סדרת "הארי פוטר". בשנת 2000 הקימה רולינג את נאמנות הצדקה Volant, המשתמשת בתקציבה השנתי של 5.1 מיליון ליש"ט למאבק בעוני ואי שוויון חברתי. על פי המגזין "פורבס", רולינג היא האדם הראשון בעולם שהפך למיליארדר ממכירת ספרים, והמיליארדר הראשון בעולם שוויתר מרצון על הסטטוס כמיליארדר באמצעות תרומות נדבנות. ב־2019, הונה הוערך בכ־750 מיליון ליש"ט. באותה שנה תרמה רולינג כ־39 מיליון לירה שטרלינג לילדים, נשים, משפחות חד הוריות ונושאים בין־לאומיים שונים. באוקטובר 2015 חתמה רולינג, ביחד עם 150 אנשי רוח וסופרים בריטים, על עצומה ומכתב פומבי נגד חרם על ישראל. באפריל 2018, בעקבות התגברות האנטישמיות החדשה בבריטניה פרסמה רולינג מספר ציוצים בטוויטר שבהם הביעה תמיכה וסולידריות עם היהודים וקראה להיאבק באנטישמיות. בספטמבר 2018 פורסם כי דמות-הנבל בספרה החדש "לבן קטלני", ג'ימי נייט, הוא פעיל שמאל רדיקלי שהאנטי-ציונות האובססיבית שלו הפכה לאנטישמיות. זוהי חלק ממחאתה של רולינג נגד האנטישמיות החדשה. באוקטובר 2023, לאחר מתקפת הפתע על ישראל, הביעה רולינג את תמיכתה במדינת ישראל. היא שיתפה במדיה החברתית שלה ב־𝕏 (טוויטר לשעבר) כתבה על רצח אכזרי של תינוקות יהודים וישראלים מעוטף עזה, ועל כך כתבה: "עכשיו נראה את אלו שהצדיקו אונס, רצח ועינויים מצדיקים גם את זה". עוד שיתפה ב־𝕏 את תמונתה של נויה דן, ילדה ישראלית על הרצף האוטיסטי שנרצחה על-ידי ארגוני טרור פלסטינים והעריצה את ספריה. "חטיפת ילדים זה מעשה נתעב ובלתי מוצדק לחלוטין", הזדעקה רולינג. גופותיהן של נויה דן וסבתהּ אותרו ב־19 באוקטובר 2023 סמוך לגדר הגבול בין ישראל לרצועת עזה. בתגובה לידיעה כתבה רולינג: "אין לי מילים". פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. עיקר המידע המצוי בפרק זה עדכני ל־יוני 2020. רולינג מרבה להתבטא ברשת החברתית טוויטר בנושאים שונים הקשורים לפעילותה החברתית ולעמדותיה הפוליטיות. במספר הזדמנויות בשנים 2017–2019 סימנה "אהבתי" וצייצה מחדש מספר ציוצים שזוהו עם חשבונות של פעילות פמיניסטיות אנטי-טרנסיות. על פעולות אלו ספגה ביקורת חריפות ברשתות החברתיות, ובתגובה הדוברת שלה טענה כי פעולות אלו נעשו בטעות. בדצמבר 2019 פרסמה רולינג ציוץ תמיכה במאיה פורסטטר, שפוטרה מעבודתה בעקבות סדרה של התבטאויות טרנספוביות בטוויטר. ציוץ זה הוביל לסערה ברשתות החברתיות. ביוני 2020 פרסמה ציוץ שמבקר כותרת של כתבה שבה נכתב "אנשים עם וסת", בטענה שניסוח זה מוחק נשים. ציוץ זה הוביל לסערה נוספת הן ברשתות החברתיות והן לתגובות נגד דבריה של רולינג מצד הליגה ההומו-לסבית נגד השמצה ופרויקט טרוור. ב-10 ביוני 2020, בעקבות התגובות, פרסמה רולינג באתר הבית שלה מכתב פתוח בו היא דחתה את כל האשמות בטרנספוביה נגדה. היא הסבירה את גישתה לנושא ואת ההתעניינות הרבה שלה בו, שנובעות מסיבות מקצועיות ואישיות גם יחד. מאמר זה, פרסומיה הנוספים ברשת החברתית וספרה "דם חם" ממשיכים להיות מוקד לתגובות בעד ונגד. בהיותה בעברה אם חד-הורית, רולינג משמשת כיום נשיאת ארגון צדקה המטפל במשפחות חד-הוריות, לאחר שהפכה לנציגה הראשונה שלהם בשנת 2000. רולינג שיתפה פעולה עם שרה בראון, רעייתו של ראש ממשלת בריטניה לשעבר, גורדון בראון, כדי לכתוב ספר המכיל סיפורי ילדים, במטרה לסייע למשפחות שכאלו. בשנת 2001 ביקש קרן הצדקה "Comic Relief" משלוש הסופרות הבריטיות הנמכרות ביותר – מחברת ספרי הבישול ומגישת הטלוויזיה דיליה סמית', יוצרת סדרת ספרי "ברידג'ט ג'ונס" הלן פילדינג, והסופרת רולינג – להוציא לאור חוברות הקשורות ליצירותיהם המפורסמות ביותר. שתי החוברות של רולינג: "חיות הפלא והיכן למצוא אותן" ו"קווידיץ' בראי הדורות", עוצבו כהעתקים של ספרי לימוד בדיוניים מספריית הוגוורטס. מאז שנמכרו במרץ 2001, גייסו הספרים 15.7 מיליון ליש"ט לקרן. 10.8 מיליון ליש"ט שגייסו מחוץ לבריטניה הועברו לקרן בינלאומית חדשה לילדים ולצעירים במשבר. הקרן מעניקה גם לארגונים המסייעים לילדים, למשפחות חד-הוריות ולמחקר טרשת נפוצה. ב-26 בדצמבר 2001 נישאה רולינג בשנית לד"ר ניל מייקל מארי, רופא מרדים במקצועו שאותו הכירה דרך מכרים משותפים. הם הורים לשני ילדים משותפים: בן שנולד ב-2003 ובת שנולדה ב-2005, שלה הקדישה רולינג את הספר "הארי פוטר והנסיך חצוי-הדם". המשפחה מתגוררת בעיר אדינבורו שבסקוטלנד. לרולינג יש בית נוסף גם בלונדון, אנגליה. רולינג גדלה והתחנכה כנוצרייה-אנגליקנית. בעת שכתבה את ספריה הראשונים, הייתה חלק מכנסייה סקוטית-פרסביטריאנית, שבה אף נטבלה בתה הצעירה. ב-2012 הצהירה שהיא חברה בכנסייה האפיסקופלית הסקוטית. הארי פוטר ואבן החכמים (1997. תרגום גילי בר-הלל, 1998) (הספר בקטלוג ULI) הארי פוטר וחדר הסודות (1998. תרגום גילי בר-הלל, 1999) הארי פוטר והאסיר מאזקבאן (1999. תרגום גילי בר-הלל, 2000) הארי פוטר וגביע האש (2000. תרגום גילי בר-הלל, 2001) הארי פוטר ומסדר עוף החול (2003. תרגום גילי בר-הלל, 2003) הארי פוטר והנסיך חצוי-הדם (2005. תרגום גילי בר-הלל, 2005) הארי פוטר ואוצרות המוות (2007. תרגום גילי בר-הלל, 2007) חיות הפלא והיכן למצוא אותן (2001. תרגום גילי בר-הלל, 2003) קווידיץ' בראי הדורות (2001. תרגום גילי בר-הלל, 2003) מעשיות בידל הפייטן (2008. תרגום גילי בר-הלל, 2009) הארי פוטר והילד המקולל (2016. תרגום גילי בר-הלל, 2016) סיפורים קצרים מהוגוורטס: כוח, פוליטיקה, ורוחות רפאים מטרידות (2016) סיפורים קצרים מהוגוורטס: גבורה, מצוקה, ותחביבים מסוכנים (2016) הוגוורטס: מדריך לא אמין ולא מושלם (2016) חיות הפלא והיכן למצוא אותן - התסריט המקורי (2016. תרגום גילי בר-הלל, 2017) חיות הפלא: הפשעים של גרינדלוולד - התסריט המקורי (2018. תרגום גילי בר-הלל, 2019) חיות הפלא: הסודות של דמבלדור - התסריט המקורי (2022. תרגום אמיר צוקרמן, 2023) הארי פוטר - פריקוול (2008) צבא דמבלדור מתאחד באליפות העולם בקווידיץ' (2014) פורסמה תחת שם העט רוברט גלבריית'. קריאת הקוקייה, 2013 (תרגם: אמיר צוקרמן, 2014) תולעת משי, 2014 (תרגם: אמיר צוקרמן, 2015) דרך הרשע, 2015 (תרגם: אמיר צוקרמן, 2017) לבן קטלני, 2018 (תרגם: אמיר צוקרמן, 2020) דם חם, 2020 (תרגם: אמיר צוקרמן, 2022) לב שחור כמו דיו, 2022 (תרגם: אמיר צוקרמן, 2024) The Running Grave פורסם 2023, טרם תורגם. חמשת הספרים הראשונים בסדרה עובדו לסדרת טלוויזיה בשם "סטרייק". כיסא פנוי, 2012 (תרגם: אסף גברון, 2013) ג'ק וחזיר חג המולד, 2021. האיקבוג, 2020 - סיפור בהמשכים שפורסם באינטרנט בזמן מגפת הקורונה. שון סמית, ג'יי. קיי. רולינג: הביוגרפיה, ידיעות אחרונות - ספרי חמד, 2002 מדיה וקבצים בנושא ג'יי קיי רולינג בוויקישיתוף אתר האינטרנט הרשמי של ג'יי קיי רולינג (באנגלית) ג'יי קיי רולינג, ברשת החברתית פייסבוק ג'יי קיי רולינג, ברשת החברתית אקס (טוויטר) ג'יי קיי רולינג, ברשת החברתית Goodreads ג'יי. קיי. רולינג (1965-), דף שער בספרייה הלאומית ג'יי קיי רולינג, באתר אנציקלופדיה בריטניקה (באנגלית) הספרים של ג'יי קיי רולינג, באתר "סימניה" ג'יי קיי רולינג, במאגר הידע העברי לקולנוע ישראלי ועולמי "אידיבי" ג'יי קיי רולינג, במסד הנתונים הקולנועיים IMDb (באנגלית) רונית רוקאס, עכבר העיר אונליין, מסיבת התה של ג'יי-קיי רולינג, באתר הארץ, 7 בדצמבר 2008 אריאנה מלמד, הספר הסודי של רולינג: שם בדוי, תרגיל ישן, באתר ynet, 22 ביולי 2013 אילן קפרוב‏, 20 שנה להיסטוריה: הסיפור המדהים של ג'יי קיי רולינג והארי פוטר, באתר וואלה, 22 ביוני 2017 רינת פרימו, גם אמהות צריכות למות: איך הפכה ג'יי־קיי רולינג מסופרת נערצת לאדם שכולם שונאים?, באתר הארץ, 2 בפברואר 2022 How J.K. Rowling created Harry Potter, Newsweek, October 16th שון סמית, ג'יי קיי רולינג: הביוגרפיה, תרגם: אסף יובל, משכל, עמ' 101 Simon Johnson, ‏JK Rowling contemplated suicide, The Telegraph, 23 March 2008. J. K. Rowling’s Novel for Adults, הניו יורקר, ‏24 בספטמבר 2012 (באנגלית). שון סמית... עמ' 140 Jeff Guillaume, Scottish Arts Council wants payback, HPANA (אנ'), ‏30 בנובמבר 2003 שון סמית... עמ' 156 ג'ולי ווטסון ותומס קלנר, J.K. Rowling And The Billion-Dollar Empire, מגזין פורבס, ‏26 בפברואר 2004 (באנגלית) ההצהרה באתר הרשמי של ג'יי. קיי.רולינג(הקישור אינו פעיל, 25 בדצמבר 2016) מרב יודילוביץ', עיטור לגיון הכבוד לג'יי. קיי רולינג, באתר ynet, 4 בפברואר 2009 אלי לאון, הספר הסודי של ג'יי. קיי רולינג, באתר ישראל היום, 15 ביולי 2013 גאיה פולת, ‏ג'יי קיי רולינג לא רוצה להיות מיליארדרית, באתר onlife,‏ 8 בינואר 2017 אמילי מי, מי נכנס לרשימת העשירים של "סאנדיי טיימס" לשנה הזאת?, באתר סקיי ניוז, ‏14 במאי 2019, בדיקה אחרונה ב־7 ביולי 2021 איתמר אייכנר, אמנים בבריטניה: ישראל זקוקה לגשר תרבותי, לא לחרמות, באתר ynet, 23 באוקטובר 2015. David Sedley, JK Rowling tells victims of anti-Semitism: ‘You aren’t alone’, www.timesofisrael.com, ‏19 באפריל 2018 (באנגלית) In J.K. Rowling's new novel, a villain is an Israel-hating anti-Semite, Jewish Telegraphic Agency, ‏21 בספטמבר 2018 (באנגלית) ג'רי סיינפלד: "אני אוהב את המולדת היהודית שלנו. הלב שלי נשבר מהזוועות", באתר ynet, 10 באוקטובר 2023 ג'יי. קיי. רולינג על החטופה נויה בעלת הצרכים המיוחדים: "מעשה נתעב", באתר ynet, 17 באוקטובר 2023 יפעת גליק, טרגדיה: אותרו גופותיהן של בת ה-12 על הרצף האוטיסטי וסבתה, באתר כאן – תאגיד השידור הישראלי, 19 באוקטובר 2023 מרב סבר, איליה יגורוב, סוף עצוב: יותר משבוע וחצי אחרי הטבח – אותרו גופותיהם של שישה נעדרים, באתר ישראל היום, 19 באוקטובר 2023 קורין אלבז-אלוש, סמדר שילוני, נויה וסבתה כרמלה נרצחו בטבח בניר עוז, ג'יי קיי רולינג ספדה: "אין לי מילים", באתר ynet, 19 באוקטובר 2023 גוונדולין סמית', The mysterious case of J.K. Rowling & her transphobic Twitter history, LGBTQNATION, ‏10 בינואר 2019 (באנגלית) ניק דאפי, JK Rowling reps blame 'middle-aged moment' for liking tweet calling trans women 'men in dresses', ‏PinkNews, ‏22 במרץ 2018 (באנגלית) JK Rowling has a 'clumsy and middle-aged moment' by liking a 'transphobic' tweet, Indy100 של אינדפנדנט, ‏22 במרץ 2018 (באנגלית) (ארכיון) ציוץ של ג'יי קיי רולינג ברשת החברתית אקס (טוויטר), 19 בדצמבר 2019 ליאם סטאק, ‏J.K. Rowling Criticized After Tweeting Support for Anti-Transgender Researcher, New York Times, 19 בדצמבר 2019 נעם מזרחי, הציוץ הטרנספובי של ג'יי קיי רולינג מעצבן את מעריצי "הארי פוטר", באתר WDG, ‏21 בדצמבר 2019 ציוץ של ג'יי קיי רולינג ברשת החברתית אקס (טוויטר), 7 ביוני 2020 הציוצים של ג'יי קיי רולינג מעוררים סערה, באתר ‏מאקו‏, 7 ביוני 2020 ציוץ של GLAAD ברשת החברתית אקס (טוויטר), 7 ביוני 2020 דניאל רדקליף, Daniel Radcliffe Responds to J.K. Rowling’s Tweets on Gender Identity, פרויקט טרוור, ‏8 ביוני 2020 (באנגלית) ג'יי קיי רולינג, J.K. Rowling Writes about Her Reasons for Speaking out on Sex and Gender Issues, אתר הבית של ג'יי קיי רולינג, ‏10 ביוני 2020 (באנגלית) ונסה ת'ורפ, ‏JK Rowling: from magic to the heart of a Twitter storm, Guardian, 14 ביוני 2020 J.K. Rowling's fond look back at Harry Potter - USATODAY.com, usatoday30.usatoday.com (no title), mfip.org.uk (באנגלית) ג'יי קיי רולינג, "ג'ק וחזיר חג המולד", שני פרקים מהספר, באתר הארץ, 28 באוקטובר 2021 The Ickabog